Απόφαση του διοικητικού συμβουλίου της Ευρωπόλ

της 16ης Νοεμβρίου 1999

σχετικά με την έγκριση των όρων και διαδικασιών που καθόρισε η Ευρωπόλ όσον αφορά του φόρους που επιβάλλονται στις αποδοχές και λοιπές αμοιβές των υπαλλήλων της Ευρωπόλ, υπέρ της Ευρωπόλ

(2001/C 65/02)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΟΛ,

Έχοντας υπόψη το πρωτόκολλο βάσει του άρθρου Κ.3 της συνθήκης για την Ευρωπαϊκή Ένωση και του άρθρου 41 παράγραφος 3 της σύμβασης Ευρωπόλ, σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της(1), και ιδίως το άρθρο 10,

την πρόταση του Συμβουλίου, της 7ης Ιουνίου 1999, σχετικά με την προσαρμογή των αποδοχών και των επιδομάτων που λαμβάνει το προσωπικό της Ευρωπόλ,

Εκτιμώντας τα ακόλουθα:

(1) Οι φόροι που επιβάλλονται στους υπαλλήλους της Ευρωπόλ πρέπει να τροποποιηθούν, προκειμένου να αντανακλούν την προσαρμογή την οποία θα εγκρίνει σε εύθετο χρονικό διάστημα το Συμβούλιο.

(2) Είναι επιθυμητή, για λόγους σαφήνειας, η εκ νέου θέσπιση των όρων και διαδικασιών επιβολής του φόρου που ισχύει για τις αποδοχές και λοιπές αμοιβές του προσωπικού της Ευρωπόλ, εξαιρουμένων των τοπικών υπαλλήλων, σύμφωνα με το προαναφερόμενο άρθρο 10 του πρωτοκόλλου,

ΑΠΟΦΑΣΙΖΕΙ:

Άρθρο 1

Οι όροι και διαδικασίες επιβολής του φόρου που ισχύει για τις αποδοχές και λοιπές αμοιβές του προσωπικού της Ευρωπόλ, εξαιρέσει των τοπικών υπαλλήλων, όπως καθορίζονται από την Ευρωπόλ και περιλαμβάνονται στο παράρτημα της παρούσης αποφάσης, ισχύουν από την 1η Ιουλίου 1999.

Άρθρο 2

Κατόπιν αποφάσεως του Συμβουλίου της 2ας Δεκεμβρίου 1999, σχετικά με την προσαρμογή των αποδοχών και επιδομάτων του προσωπικού της Ευρωπόλ(2) από την 1η Ιουλίου 1999, ο διευθυντής της Ευρωπόλ προβαίνει σε αύξηση κατά το ίδιο ποσοστό των ποσών που αναφέρονται στο άρθρο 4 του παραρτήματος της παρούσας απόφασης αρχής γενομένης από την 1η Ιουλίου 1999.

Άρθρο 3

Κατόπιν αποφάσεως του Συμβουλίου, της 2ας Δεκεμβρίου 1999, σχετικά με την προσαρμογή των αποδοχών και επιδομάτων του προσωπικού της Ευρωπόλ από την 1η Ιουλίου 1999, ο διευθυντής της Ευρωπόλ μετατρέπει τα ποσά που αναφέρονται στο άρθρο 4 του παραρτήματος σε ευρώ, δυνάμει του κανονισμού (ΕΚ) αριθ. 2866/98 του Συμβουλίου, της 31ης Δεκεμβρίου 1998, σχετικά με τις τιμές μετατροπής του ευρώ και των νομισμάτων των κρατών μελών που υιοθετούν το ευρώ(3).

Άρθρο 4

ΟΙ τιμές, οι οποίες καθορίζονται βάσει των άρθρων 3 και 4, δημοσιεύονται στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 6

Η παρούσα απόφαση αρχίζει να ισχύει την επόμενη ημέρα από την υιοθέτησή της από το διοικητικό συμβούλιο.

Χάγη, 16 Νοεμβρίου 1999.

Για το διοικητικό συμβούλιο της Ευρωπόλ

Ο πρόεδρος

K. Rantama

(1) EE C 221 της 19.7.1997, σ. 2.

(2) EE C 364 της 17.12.1999, σ. 1.

(3) EE L 359 της 31.12.1998, σ. 1.

ΠΑΡΑΡΤΗΜΑ

Άρθρο 1

Ο φόρος επί των πάσης φύσεως αποδοχών του προσωπικού της Ευρωπόλ, περί του οποίου το άρθρο 10 του πρωτοκόλλου περί των προνομίων και ασυλιών της Ευρωπόλ, υπολογίζεται και εισπράττεται κατά τα οριζόμενα στο παρόν παράρτημα.

Άρθρο 2

Υπόκεινται στο φόρο:

α) τα πρόσωπα που υπάγονται στο άρθρο 10 παράγραφος 2 του πρωτοκόλλου περί των προνομίων και ασυλιών, εξαιρέσει των τοπικών υπαλλήλων·

β) οι δικαιούχοι του επιδόματος αποχωρήσεως, περί του οποίου το άρθρο 77 του κανονισμού υπηρεσιακής κατάστασης που εγκρίθηκε με την πράξη του Συμβουλίου της 3ης Δεκεμβρίου 1998(1)·

γ) οι δικαιούχοι επιδόματος ανεργίας, βάσει του άρθρου 59 του κανονισμού υπηρεσιακής κατάστασης.

Άρθρο 3

1. Ο φόρος επιβάλλεται κάθε μήνα επί των πάσης φύσεως αποδοχών που καταβάλλει η Ευρωπόλ στους υποκείμενους στον φόρο.

2. Παρά ταύτα, εξαιρούνται του φορολογητέου ποσού χρηματικά ποσά και επιδόματα καταβαλλόμενα κατ' αποκοπήν ή άλλως, εφ' όσον αποτελούν αποζημίωση για δαπάνες στις οποίες υποβάλλεται ο υπάλληλος κατά την εκτέλεση των καθηκόντων του.

3. Επίσης εκπίπτονται από το φορολογητέο ποσό τα οικογενειακά επιδόματα και οι κοινωνικές παροχές που απαριθμούνται παρακάτω:

α) επίδομα αρχηγού οικογενείας·

β) επίδομα συντηρούμενου τέκνου·

γ) σχολικό επίδομα·

δ) επίδομα γεννήσεως τέκνου·

ε) επίδομα στέγασης·

στ) κοινωνική αρωγή·

ζ) επιδόματα καταβαλλόμενα για επαγγελματική νόσο ή ατύχημα·

η) από οιοδήποτε ποσό, το τμήμα που αντιπροσωπεύει οικογενειακά επιδόματα.

4. Στο εξαγόμενο που προκύπτει κατόπιν της εφαρμογής των ανωτέρω διατάξεων, γίνεται μείωση ύψους 10 % για επαγγελματικές και προσωπικές δαπάνες.

Περαιτέρω μείωση ίση προς το διπλάσιο του επιδόματος συντηρούμενου τέκνου γίνεται για κάθε συντηρούμενο τέκνο του υποκείμενου στο φόρο, καθώς και για κάθε πρόσωπο εξομοιούμενο προς συντηρούμενο τέκνο, κατά την έννοια του άρθρου 2 παράγραφος 4 του προσαρτήματος 5 του κανονισμού υπηρεσιακής κατάστασης.

5. Εκπίπτονται τέλος από το φορολογητέο ποσό οι κρατήσεις επί των αποδοχών του υποκείμενου στο φόρο, που προορίζονται για τη χρηματοδότηση των συντάξεων επιδομάτων αποχωρήσεως και άλλων παροχών κοινωνικής ασφαλίσεως.

Άρθρο 4

>ΘΕΣΗ ΠΙΝΑΚΑ>

Άρθρο 5

1. Κατά παρέκκλιση από τις διατάξεις των άρθρων 3 και 4:

α) τα ποσά ως αμοιβή για υπερωριακή εργασία φορολογούνται με το συντελεστή ο οποίος ίσχυε, κατά το μήνα που προηγείται της πληρωμής, για το υψηλότερο φορολογητέο ποσό των αποδοχών του υπαλλήλου·

β) τα ποσά λόγω λήξεως των καθηκόντων φορολογούνται, αφού γίνουν οι κατά το άρθρο 3 παράγραφος 4 μειώσεις, με συντελεστή ίσον προς τα δύο τρίτα του πηλίκου:

- του ποσού του καταβλητέου φόρου

και

- του φορολογητέου ποσού όπως ορίζεται στο άρθρο 3.

2. Οι όροι της διαιρέσεως υπολογίζονται με βάση τα στοιχεία της τελευταίας μισθοδοσίας. Η διά της εφαρμογής του παρόντος παραρτήματος επερχόμενη μείωση των πάσης φύσεως αποδοχών που καταβάλλει η Ευρωπόλ, επ' ουδενί οδηγεί σε εξαγόμενο κατώτερο του ελαχίστου ορίου διαβιώσεως, όπως αυτό ορίζεται στο άρθρο 5 του προσαρτήματος 6 του κανονισμού υπηρεσιακής κατάστασης.

Άρθρο 6

Εάν το καταβαλλόμενο φορολογητέο ποσό καλύπτει περίοδο μικρότερη του μηνός, φορολογείται με το συντελεστή τον ισχύοντα για την αντίστοιχη μηνιαία πληρωμή.

Εάν το φορολογητέο ποσό καλύπτει διάστημα μεγαλύτερο του μηνός, ο φόρος υπολογίζεται κατανεμομένου ισομερώς του ποσού αυτού στους αντίστοιχους μήνες.

Διορθωτικές καταβολές μη έχουσες σχέση με το μήνα κατά τον οποίο καταβάλλονται, φορολογούνται όπως θα είχαν φορολογηθεί εάν είχαν καταβληθεί τότε που έπρεπε.

Άρθρο 7

Ο φόρος εισπράττεται διά παρακρατήσεως στην πηγή. Το ποσό του φόρου στρογγυλοποιείται προς τα κάτω.

Άρθρο 8

Οι εισπραττόμενοι φόροι καταλογίζονται στο τμήμα εσόδων του προϋπολογισμού της Ευρωπόλ.

(1) EE C 26 της 30.1.1999, σ. 23.